b'\n_START_ARTICLE_\n\xc5\xa0\xc5\xa0 Kovas Kaunas\n_START_SECTION_\nIstorija\n_START_PARAGRAPH_\n1921 m. \xc5\xa0an\xc4\x8di\xc5\xb3 jaunuoli\xc5\xb3 b\xc5\xabrelis susiburia \xc4\xaf futbolo komand\xc4\x85, kurios siela tampa Juozas Sabaliauskas. Ji prad\xc5\xbeioje buvo taip ir vadinama - "Sabaliausko komanda". \xc5\xa0i Sabaliausko \xc5\xa0an\xc4\x8di\xc5\xb3 komanda 1922 m. prijungiama prie Lietuvos fizinio lavinimosi s\xc4\x85jungos, atskiro \xc5\xa0an\xc4\x8di\xc5\xb3 skyriaus vardu. Jaunas skyrius darb\xc5\xa1tumo ir ry\xc5\xbetingumo pastangomis tais pa\xc4\x8diais 1922 m. Lietuvos futbolo pirmenyb\xc4\x97se u\xc5\xbeima antr\xc4\x85j\xc4\x85 viet\xc4\x85. Bet nesutarimai su LFLS centru priver\xc4\x8dia \xc5\xa1\xc4\xaf klub\xc4\x85 likviduoti. Tod\xc4\x97l 1923 m. kovo 11 d. \xc4\xafkuriamas visi\xc5\xa1kai kitas - naujas \xc5\xa0an\xc4\x8di\xc5\xb3 klubas, pavadintas \xe2\x80\x9eKovo\xe2\x80\x9c vardu. Pirm\xc4\x85j\xc4\x85 klubo valdyb\xc4\x85 sudar\xc4\x97: pirmininkas Stasys Janu\xc5\xa1auskas ir nariai Valerijonas Bal\xc4\x8di\xc5\xabnas, Juozas Sabaliauskas, Stasys Gronskis ir Art\xc5\xabras Dromelis. Jau po met\xc5\xb3 klubas tris kartus i\xc5\xa1 eil\xc4\x97s (1924  m., 1925 m. ir 1926 m.) tampa Lietuvos futbolo meisteriu. 1927 m. d\xc4\x97l konflikto, netik\xc4\x97tai kilusio Kaune \xc5\xa1ven\xc4\x8diant komandos pergal\xc4\x99, policininko \xc5\xa1\xc5\xabviais mirtinai su\xc5\xbeeid\xc5\xbeiamas vienas i\xc5\xa1 broli\xc5\xb3 Sabaliausk\xc5\xb3 - Stasys Sabaliauskas, tuo metu geriausias Lietuvos futbolo puol\xc4\x97jas. Klubas netenka dar vieno stipraus \xc5\xbeaid\xc4\x97jo, kai per rungtynes su Makabi centro gyn\xc4\x97jui Juozui \xc5\xbdukauskui l\xc5\xab\xc5\xbeta koja. Dar kitas nepamainomas puol\xc4\x97jas Jaroslavas Citavi\xc4\x8dius su t\xc4\x97vais emigruoja \xc4\xaf Brazilij\xc4\x85, o vartininkas Valerijonas Bal\xc4\x8di\xc5\xabnas palieka komand\xc4\x85 ir visi\xc5\xa1kai pasitraukia i\xc5\xa1 futbolo. Lik\xc4\x99s be keli\xc5\xb3 pagrindini\xc5\xb3 \xc5\xbeaid\xc4\x97j\xc5\xb3 klubas buvo priverstas ie\xc5\xa1kotis paramos. 1931 m. pavasar\xc4\xaf klubas prisijungia prie \xc5\xa0an\xc4\x8di\xc5\xb3 \xc5\xa1auli\xc5\xb3 b\xc5\xabrio ir pasivadina "\xc5\xa0an\xc4\x8di\xc5\xb3 \xc5\xa1auli\xc5\xb3 Kovu". \xc5\xa0is pokytis klubui padeda atsigauti, \xc4\xaf j\xc4\xaf ateina nauj\xc5\xb3 vadov\xc5\xb3, \xc5\xbeaid\xc4\x97j\xc5\xb3, ir klubo meistri\xc5\xa1kumo lygis spar\xc4\x8diai ima kilti. 1933 m. \xc5\xa1ven\xc4\x8diant 10-met\xc4\xaf klubas v\xc4\x97l tampa Lietuvos futbolo meisteriu. Prie \xc5\xa1io klubo atsigavimo ypa\xc4\x8d daug prisid\xc4\x97jo jo pirmininkas A. Pankratovas. Daug met\xc5\xb3 klubui vadovavo L. Kieliauskas. Klubas \xc5\xbeaid\xc4\x97 su Latvijos, Estijos, \xc4\x8cekoslovakijos, Vengrijos, Austrijos ir kit\xc5\xb3 u\xc5\xbesienio \xc5\xa1ali\xc5\xb3 klubin\xc4\x97mis komandomis. Paskutiniu klubo pirmininku buvo A. Pankratovas. Klubas taip pat tur\xc4\x97jo dvi ledo ritulio, stiprias vyr\xc5\xb3 ir moter\xc5\xb3  krep\xc5\xa1inio komandas. Kultivavo boks\xc4\x85, stalo tenis\xc4\x85 ir kitas sporto \xc5\xa1akas. Per 23 sezonus futbolo komanda \xc5\xbeaid\xc4\x97 218 rungtynes, 109 i\xc5\xa1 j\xc5\xb3 laim\xc4\x97jo, 36 baig\xc4\x97 lygiomis ir 73 pralaim\xc4\x97jo. Bendras \xc4\xafvar\xc4\x8di\xc5\xb3 santykis 524:379. Lietuvos meisteriu buvo 6 kartus, vicemeisteriu - 4 kartus. 1923 m. buvo u\xc5\xbe\xc4\x97m\xc4\x99s tre\xc4\x8di\xc4\x85 viet\xc4\x85. Geriausieji "\xc5\xa0a\xc5\xa1akovo" (kaip populiariai buvo vadinamas) \xc5\xbeaid\xc4\x97jai da\xc5\xbenai buvo kvie\xc4\x8diami \xc4\xaf Lietuvos futbolo rinktin\xc4\x99, kurioje ilgam \xc4\xafsitvirtindavo. Karo metais pra\xc5\xbeuvo klubo archyvas, sporto trof\xc4\x97jai._NEWLINE_Sovietams okupavus Lietuv\xc4\x85 klubas reformuotas \xc4\xaf gele\xc5\xbeinkelie\xc4\x8di\xc5\xb3 komand\xc4\x85 \xe2\x80\x9eLokomotyvas\xe2\x80\x9c.'